USR Prahova critică exercițiul de imagine de astăzi al liderilor PSD și PNL, Marcel Ciolacu și Nicolae Ciucă, pe șantierul autostrăzii A 7.
Comunicatul USR Prahova:
Ciolacu, Ciucă, Grindeanu și Bode au fost vineri să se facă de râs pe șantierul autostrăzii A7.
Peste o lună, șoferii ar trebui să circule pe 50km din autostrada A7 între Ploiești și Buzău, dar nu se va întâmpla asta. Ba mai mult, din cauza lui Sorin Grindeanu, în 2024 abia dacă vom circula pe doar 10 km din cei 320 ai A7 Ploiești – Pașcani.
În timp ce liderii PSD și PNL fac gargară electorală pe șantiere, șoferii circulă pe criminalul drum E85 pe care își pierd anual viața zeci de români în accidente tragice.
Autostrada Moldovei A7 costă 4 miliarde de euro și este cea mai mare autostradă din toate PNRR-urile europene. USR și ministrul Cătălin Drulă au obținut finanțarea europeană în 2021.
"Lucrările la A7 au început în august 2022 și ar fi trebuit să circulăm pe primii kilometri în aprilie 2024. Nici pomeneală de așa ceva. Cel mai avansat tronson abia a ajuns la 50%. Jumătate din autostradă băltește la 5-10% stadiu în teren, cu o mobilizare departe de promisiunile pompieristice ale partidului comasat PSD-PNL. În plus, proiectul e blocat de zeci de rețele de utilități nerelocate, situri arheologice nedescărcate, păduri nesoluționate", explică Horațiu Cosma, fost secretar de stat în Ministerul Transporturilor.
Într-un scenariu realist, în 2024 vom circula doar pe 10 km din 320, mai exact pe vestita "cocoașă" de la Focșani, care nu va fi folosită de prea mulți șoferi, fiind de 3 ori mai lungă decât actuala centură a Focșaniului.